CELEX: 52020PC0704
Language: sk
Date: 2020-11-12
Title: Návrh ROZHODNUTIE RADY o pozícii, ktorá sa má prijať v mene Európskej únie v Spoločnom výbore EHP k zmene prílohy IV (Energetika) k Dohode o EHP [32017R1485 – usmernenie pre prevádzkovanie elektrizačnej prenosovej sústavy]

EURÓPSKA KOMISIA
            V Bruseli12. 11. 2020
            COM(2020) 704 final
            2020/0315(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene prílohy IV (Energetika) k Dohode o EHP [32017R1485 – usmernenie pre prevádzkovanie elektrizačnej prenosovej sústavy]
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť prílohu IV (Energetika) k Dohode o EHP na účely začlenenia nariadenia Komisie (EÚ) 2017/1485 z 2. augusta 2017, ktorým sa stanovuje usmernenie pre prevádzkovanie elektrizačnej prenosovej sústavy
                     1
                  , do Dohody o EHP.
               
               
                  V sieťových predpisoch a usmerneniach v oblasti elektriny vytvorených na základe tretieho energetického balíka sa stanovujú technické pravidlá na uľahčenie obchodu na vnútornom trhu EÚ s elektrinou. Plne funkčný a vzájomne prepojený vnútorný trh s energiou je rozhodujúci pre zachovanie bezpečnosti dodávok energie, zvýšenie konkurencieschopnosti a zabezpečenie, aby všetci spotrebitelia mohli odoberať energiu za dostupné ceny. Medzi Nórskom ako štátom EZVO, ktorý je členom EHP, a členskými štátmi EÚ sa zriadili významné prepojenia elektrických sietí. Je preto nevyhnutné, aby sa technické pravidlá uplatniteľné na obchod v rámci vnútorného trhu EÚ s elektrinou rozšírili na EHP, aby sa zabezpečila právna homogénnosť ako základ pre obchod s elektrinou.
               
               
                  V nariadení Komisie (EÚ) 2017/1485 sa stanovujú usmernenia týkajúce sa prevádzkovej bezpečnosti, koordinácie výmeny údajov, odbornej prípravy a osvedčovania zamestnancov, koordinácie v prípade odstávok, plánovania prevádzky sústavy a regulácie frekvencie a činného výkonu a rezerv. Nariadenie Komisie (EÚ) 2017/1485 sa uplatňuje na všetky prenosové sústavy, distribučné sústavy a spojovacie vedenia a na regionálnych koordinátorov bezpečnosti s výnimkou tých na ostrovoch, ktoré nie sú v príslušných synchrónnych oblastiach.
               
               
                  Úpravy uvedené v návrhu pripojeného rozhodnutia Spoločného výboru EHP idú nad rámec úprav, ktoré sa dajú považovať za čisto technického charakteru v zmysle nariadenia Rady č. 2894/94. Pozíciu Únie preto stanoví Rada.
               
            
            
               •Súlad s existujúcimi ustanoveniami v tejto oblasti politiky
            
            
               
                  Pripojeným návrhom rozhodnutia Spoločného výboru EHP sa existujúce politiky EÚ rozširujú na štáty EZVO, ktoré sú členmi EHP (Nórsko, Island a Lichtenštajnsko).
               
            
            
               •Súlad s ostatnými politikami Únie
            
            
               
                  Rozšírenie acquis EÚ na štáty EZVO, ktoré sú členmi EHP, jeho začlenením do Dohody o EHP sa vykonáva v súlade s cieľmi a zásadami obsiahnutými v uvedenej dohode zameranej na vytvorenie dynamického a homogénneho Európskeho hospodárskeho priestoru založeného na spoločných pravidlách a rovnakých podmienkach hospodárskej súťaže.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právne predpisy, ktoré sa majú začleniť do Dohody o EHP, sa zakladajú na článku 194 Zmluvy o fungovaní Európskej únie.
               
            
            
               Podľa článku 1 ods. 3 nariadenia Rady (ES) č. 2894/94
                  2
                o opatreniach na vykonávanie Dohody o EHP Rada na základe návrhu Komisie prijme v mene Únie pozíciu k takýmto rozhodnutiam.
            
            
               •Subsidiarita (v prípade iných ako výlučných právomocí)
            
            
               
                  Návrh je v súlade so zásadou subsidiarity z tohto dôvodu:
               
               
                  Cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho účinkov možno lepšie dosiahnuť na úrovni Únie.
               
            
            
               •Proporcionalita
            
         
         
            
               
                  V súlade so zásadou proporcionality tento návrh neprekračuje rámec nevyhnutný na dosiahnutie daného cieľa.
               
            
            
               •Výber nástrojov
            
            
               
                  V súlade s článkom 98 Dohody o EHP je vybraným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v Dohode o EHP.
               
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               4.VPLYV NA ROZPOČET
            
            
               
                  Začlenenie uvedeného nariadenia do Dohody o EHP by nemalo mať žiaden vplyv na rozpočet.
               
            
            
               5.INÉ PRVKY
            
            
               •Podrobné vysvetlenie osobitných ustanovení návrhu
            
            
               
                  Úprava a) – neuplatňovanie na Island a Lichtenštajnsko
               
               
                  Nariadenie Komisie (EÚ) 2017/1485 sa uplatňuje na všetky prenosové sústavy, distribučné sústavy a spojovacie vedenia a na regionálnych koordinátorov bezpečnosti s výnimkou tých na ostrovoch, ktoré nie sú v príslušných synchrónnych oblastiach. Preto by sa nemalo uplatňovať na Island.
               
               
                  Nariadenie Komisie (EÚ) 2017/1485 by sa nemalo uplatňovať na Lichtenštajnsko, keďže vzhľadom na jeho malú rozlohu a obmedzený počet odberateľov elektriny nemá Lichtenštajnsko vlastnú prenosovú sieť elektrickej energie.
               
               
                  Úprava b) a odôvodnenie 6 – citlivé informácie o elektrizačnej sústave
               
               
                  Nariadenie Komisie (EÚ) 2017/1485 obsahuje ustanovenia, ktorými sa stanovujú povinnosti poskytovať informácie Európskej sieti prevádzkovateľov prenosových sústav pre elektrinu a Agentúre pre spoluprácu regulačných orgánov v oblasti energetiky. Úprava b) umožňuje, aby si príslušní prevádzkovatelia prenosovej sústavy (ďalej len „PPS“) a regulačné orgány vymieňali takéto informácie a chránili ich.
               
               
                  Úprava c) a odôvodnenie 7 – odkaz na práva na účasť nórskeho PPS, nominovaného organizátora trhu s elektrinou a národného regulačného orgánu na vypracúvaní a schvaľovaní podmienok a metodík
               
               
                  Uvedenou úpravou a odôvodnením sa upravujú príslušné ustanovenia článku 5 nariadenia Komisie (EÚ) 2017/1485 týkajúce sa práv príslušných subjektov na účasť na vypracúvaní a schvaľovaní podmienok a metodík s cieľom zahrnúť Nórsko.
               
            
            
               2020/0315 (NLE)
            
            
               Návrh
            
            
               ROZHODNUTIE RADY
            
         
         
            
               o pozícii, ktorá sa má prijať v mene Európskej únie v Spoločnom výbore EHP k zmene prílohy IV (Energetika) k Dohode o EHP 
                  
                  [32017R1485 – usmernenie pre prevádzkovanie elektrizačnej prenosovej sústavy]
            
            
               (Text s významom pre EHP)
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 194 v spojení s článkom 218 ods. 9,
            
            
               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  3
               , a najmä na jeho článok 1 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o Európskom hospodárskom priestore
                  4
                (ďalej len „Dohoda o EHP“) nadobudla platnosť 1. januára 1994.
            
            
               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha IV k Dohode o EHP.
            
            
               (3)Nariadenie Komisie (EÚ) 2017/1485 z 2. augusta 2017, ktorým sa stanovuje usmernenie pre prevádzkovanie elektrizačnej prenosovej sústavy
                  5
               , sa má začleniť do Dohody o EHP.
            
            
               (4)Príloha IV k Dohode o EHP by sa preto mala zodpovedajúcim spôsobom zmeniť.
            
            
               (5)Pozícia Únie v Spoločnom výbore EHP by preto mala vychádzať z pripojeného návrhu rozhodnutia,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má prijať v mene Únie v Spoločnom výbore EHP k navrhovanej zmene prílohy IV (Energetika) k Dohode o EHP, je založená na návrhoch rozhodnutí Spoločného výboru EHP pripojených k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 220, 25.8.2017, s. 1.
               
               
                  
                     (2)
                  
                        Ú. v. ES L 305, 30.11.1994, s. 6 – 8.
               
               
                  
                     (3)
                  
                        Ú. v. ES L 305, 30.11.1994, s. 6.
               
               
                  
                     (4)
                  
                        Ú. v. ES L 1, 3.1.1994, s. 3.
               
               
                  
                     (5)
                  
                        Ú. v. EÚ L 220, 25.8.2017, s. 1.
               
            
      
    ---documentbreak--- 
      
         
               EURÓPSKA KOMISIA
            V Bruseli12. 11. 2020
            COM(2020) 704 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie v Spoločnom výbore EHP k zmene prílohy IV (Energetika) k Dohode o EHP[32017R1485 – usmernenie pre prevádzkovanie elektrizačnej prenosovej sústavy]
            
               
         
         
            
               PRÍLOHA
            
            
               ROZHODNUTIE SPOLOČNÉHO VÝBORU EHP
            
            
               č. [...]
            
            
               z [...],
            
            
               ktorým sa mení príloha IV (Energetika) k Dohode o EHP
            
            
               SPOLOČNÝ VÝBOR EHP,
            
            
               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,
            
            
               keďže:
            
            
               (1)Nariadenie Komisie (EÚ) 2017/1485 z 2. augusta 2017, ktorým sa stanovuje usmernenie pre prevádzkovanie elektrizačnej prenosovej sústavy
                  1
               , sa má začleniť do Dohody o EHP.
            
            
               (2)Nariadenie Komisie (EÚ) 2017/1485 sa neuplatňuje na prenosové sústavy na ostrovoch, ktoré nie sú spojené s inými prenosovými sústavami prepojeniami.
            
            
               (3)Keďže prenosová sústava Islandu nie je spojená s inými prenosovými sústavami, nariadenie Komisie (EÚ) 2017/1485 by sa nemalo uplatňovať na Island.
            
            
               (4)Vzhľadom na malú rozlohu Lichtenštajnska a obmedzený počet odberateľov elektriny nemá Lichtenštajnsko vlastnú prenosovú sieť elektrickej energie. Nariadenie Komisie (EÚ) 2017/1485 by sa preto nemalo uplatňovať na Lichtenštajnsko.
            
            
               (5)Odkazy na prevádzkovateľov prenosovej sústavy (PPS), prevádzkovateľov distribučnej sústavy (ďalej len „PDS“), významných používateľov siete (ďalej len „VPS“), regulačné orgány, zainteresované strany a určené subjekty by sa mali chápať tak, že zahŕňajú PPS, PDS, VPS, regulačný orgán, zainteresované strany a určené subjekty zastupujúce Nórsko.
            
            
               (6)Pri spoločnom vypracúvaní podmienok a metodík podľa nariadenia Komisie (EÚ) 2017/1485 je nevyhnutné, aby sa bezodkladne predložili všetky potrebné informácie. Úzkou spoluprácou medzi PPS a regulačnými orgánmi by sa malo zabezpečiť, že citlivé informácie, ako sú podrobné informácie o rozvodniach, presné umiestnenie podzemných vedení, informácie o riadiacich systémoch a podrobné analýzy zraniteľnosti, ktoré možno použiť na sabotáž, sú pri vypracúvaní podmienok alebo metodík účinne chránené. S cieľom zabezpečiť účinné vykonávanie tohto nariadenia by sa pri spolupráci s Nórskom mala stanoviť rovnaká úroveň spolupráce v oblasti výmeny informácií a ochrany citlivých informácií.
            
            
               (7)Podnety od všetkých hlavných zainteresovaných strán k vypracovaniu regionálnych podmienok a metodík alebo podmienok a metodík pre celý EHP, ktoré sa po schválení regulačného orgánu môžu stať záväzné, majú zásadný význam pre účinný regulačný cezhraničný rámec. PPS a iné zainteresované strany by sa preto mali zúčastňovať na vypracúvaní návrhov podmienok a metodík, ako je stanovené v rôznych ustanoveniach tohto nariadenia. Nórski PPS a NEMO by sa mali zúčastňovať najmä na rozhodovaní zainteresovaných strán podobne ako PPS a NEMO zastupujúci členský štát EÚ.
            
            
               (8)V prípade regionálnych návrhov alebo návrhov na úrovni Únie, pri ktorých si schválenie návrhov od PPS vyžaduje rozhodnutie viac ako jedného regulačného orgánu, by mali regulačné orgány pred prijatím rozhodnutia konzultovať a úzko spolupracovať s cieľom dosiahnuť dohodu. Do tejto spolupráce by sa mal zapojiť nórsky regulačný orgán.
            
            
               (9)Keďže toto nariadenie bolo prijaté na základe nariadenia Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003
                  2
               , znenia úprav vypracované a prijaté podľa rozhodnutia Spoločného výboru EHP č. 93/2017 z 5. mája 2017
                  3
                na vykonávanie nariadenia 714/2009, a najmä jeho ustanovení v článku 1 ods. 1 a 5, v ktorých sa stanovujú úpravy týkajúce sa úlohy Agentúry pre spoluprácu regulačných orgánov v oblasti energetiky v kontexte EHP, sú relevantné pre uplatňovanie tohto nariadenia v EHP, najmä článku 6 ods. 8 a článku 7 ods. 3.
            
            
               (10)Príloha IV k Dohode o EHP by sa preto mala zodpovedajúcim spôsobom zmeniť,
            
            
               PRIJAL TOTO ROZHODNUTIE:
            
         
         
            
               Článok 1
            
            
               Za bod 50 [nariadenie Komisie (EÚ) 2016/1719] v prílohe IV k Dohode o EHP sa vkladá tento text:
            
            
               „51.
                     32017 R 1485: Nariadenie Komisie (EÚ) 2017/1485 z 2. augusta 2017, ktorým sa stanovuje usmernenie pre prevádzkovanie elektrizačnej prenosovej sústavy (Ú. v. EÚ L 220, 25.8.2017, s. 1).
            
            
               Ustanovenia nariadenia sa na účely tejto dohody vykladajú s týmito úpravami:
            
            
               a)Toto nariadenie sa neuplatňuje na Island a Lichtenštajnsko.
            
            
               b)V článku 12 sa dopĺňa tento text:
            
            
               „Dohody medzi PPS a/alebo regulačnými orgánmi môžu zabezpečiť účinnú ochranu dôverných alebo citlivých informácií a pomôcť zaručiť, aby sa bezodkladne predkladali všetky informácie potrebné na vypracovanie spoločných podmienok a metodík.“
            
            
               c)V článku 5:
            
            
               i)odkazy na „obyvateľstvo Únie“ v článku 5 ods. 3 písm. b), na „obyvateľstvo dotknutého regiónu“ v článku 5 ods. 5 písm. b) a na „obyvateľstvo zúčastnených členských štátov“ v článku 5 ods. 6 sa chápu tak, že pri rozhodovaní, či sa dosiahol príslušný počet obyvateľov na dosiahnutie kvalifikovanej väčšiny, zahŕňajú obyvateľstvo Nórska;
            
            
               ii)odkazy na „regióny, ktoré tvorí viac ako päť členských štátov“ v článku 5 ods. 5 a na „regióny, ktoré sú zložené z piatich členských štátov alebo menej“ v článku 5 ods. 7 sa chápu ako „regióny zložené z viac ako štyroch členských štátov Únie a Nórska“ alebo ako „regióny zložené zo štyroch členských štátov Únie a Nórska alebo menej“.
            
            
               Článok 2
            
            
               Znenie nariadenia (EÚ) 2017/1485 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
            
            
               Článok 3
            
            
               Toto rozhodnutie nadobúda účinnosť […] alebo dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP
                  4*, podľa toho, čo nastane neskôr.
            
            
               Článok 4
            
            
               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
            
            
               V Bruseli […]
            
            
                  Za Spoločný výbor EHP
            
            
                  predseda/predsedníčka
            
            
                  [...]
            
         
         
            
            
            
                  tajomníci
            
            
                  Spoločného výboru EHP
            
            
                  [...]
            
         
         
            
                  
                     (1)
                  
                        Ú. v. EÚ L 220, 25.8.2017, s. 1.
               
               
                  
                     (2)
                  
                        Ú. v. EÚ L 211, 14.8.2009, s. 15.
               
               
                  
                     (3)
                  
                        Ú. v. EÚ L 36, 7.2.2019, s. 44.
               
               
                  
                     (4)
                  *
                        Ústavné požiadavky boli oznámené.